PRIOPĆENJE ZA JAVNOST

**U Klubu za zapošljavanje Varaždin proveden prvi ciklus radionica karijernog savjetovanja**

**VARAŽDIN, 24.11.2020.** U novouređenom prostoru Job Cluba Varaždin u Kratkoj 4 prošlog je mjeseca proveden prvi ciklus radionica karijernog savjetovanja. U radionice se uključilo 8 polaznika koji su uz pomoć karijernih savjetnika radili na aktivnom traženju posla i razvoju vještina potrebnih za taj zahtjevan proces.

Putem radionica polaznici su se upoznali sa značajkama i pravilima pisanja dokumenata potrebnih za prijavu na oglas za posao i pronalazak posla, kao što su životopis, molba i motivacijsko pismo, a kroz ispunjavanje upitnika i testova koji su im pomogli u definiranju vlastite osobnosti, otkrivali su osobne interese i prepoznavali vlastite vještine i kompetencije koje je važno istaknuti u prijavi na oglas ili tijekom razgovora za posao. U svrhu poboljšanja komunikacijskih i prezentacijskih vještina te povećanja samopouzdanja polaznika, tijekom radionica izvođene su i dinamične vježbe aktivnog uključivanja sudionika, kao što su simuliranje umrežavanja (*networkinga*) na javnom mjestu i *World Caffe* u kojem su polaznici dijelili dosadašnja vlastita iskustva u vezi sa zapošljavanjem. U praktičnom dijelu radionica polaznici su uz pomoć i savjete mentora pisali vlastite životopise i molbe te su uvježbavali razgovore za posao, a svaki se imao mogućnost javiti i na nekoliko stvarnih oglasa.

Polaznici su dobili i najnovije informacije o stanju na tržištu rada, aktivnim mjerama zapošljavanja koje provodi HZZ, mobilnosti na tržištu radne snage u EU, mogućnostima stjecanja radnog iskustva kroz volonterske programe i programe Europske unije te su upoznati s brojnim mogućnostima traženja posla na Internetu, putem portala za zapošljavanje i mobilnih aplikacija.

Nastavni materijali i dodatni sadržaji radionica besplatno su svima dostupni putem sustava za e-učenje, na adresi <https://jobconsult.uig.hr>, a sadrže primjere i alate za pomoć prilikom prijave na oglase za posao, savjete kako se pripremiti za uspješan nastup na intervjuima, informacije o mobilnim aplikacijama i web portalima za traženje posla, savjete na koji način iskoristiti profile na društvenim mrežama u vođenju karijere i drugo.

Klub za zapošljavanje Varaždin je projekt koji provodi Hrvatsko društvo inženjera geotehnike te je u cijelosti financiran sredstvima Europskog socijalnog fonda, a ukupna mu je vrijednost 977.649,32 kuna. Projektom se kod mladih nezaposlenih osoba, osim specifičnih vještina za traženje posla, želi unaprijediti i njihove opće vještine te im na taj način povećati konkurentnost na tržištu rada. Dodatne informacije o projektu dostupne su na [jobclub.uig.hr](http://www.jobclub.uig.hr).

Voditeljica kluba:

Simona Štriga

GSM: 099/844-9614

E-mail: projekti@uig.hr